สพฐ.ประกาศเลื่อนการสอบครูผู้ช่วยประจำปี 2564
นายอัมพร พินะสา เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า ตามที่สำนักงานคณะกรรมการการศึกษาขั้นพื้นฐาน (สพฐ.) เปิดรับสมัครสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา  ตำแหน่งครูผู้ช่วย ทั่วไป สพฐ. ประจำปี 2564 ไปเมื่อวันที่ 4-10 มิถุนายนนั้น มีผู้สมัครรวมทั้งสิ้น 175,403 ราย จังหวัดที่มีผู้สมัครมากที่สุดคือ นครราชสีมา สำหรับการจัดสอบนั้น  เนื่องจากสถานการณ์แพร่ระบาดของโควิด-19 ยังไม่คลี่คลาย  และบางจังหวัดยังไม่อนุญาตให้ใช้อาคารหรือสถานที่  สพฐ.จึงเลื่อนการจัดสอบ ซึ่งเดิมกำหนดจัดสอบกลางเดือนกรกฎาคมออกไป และได้ประกาศปฏิทินสอบใหม่คือ สอบภาค ก ความรู้ความสามารถทั่วไป วันที่ 28 สิงหาคม  2564  สอบภาค ข มาตรฐานความรู้และประสบการณ์วิชาชีพ วันที่ 29 สิงหาคม 2564 ประกาศรายชื่อผู้ผ่านภาค ก และ ข เพื่อสอบภาค ค วันที่8 กันยายน  2564 โดยกระบวนการทั้งหมดให้แล้วเสร็จภายในเดือนกันยายน 2564 เลขาธิการคณะกรรมการการศึกษาขั้นพื้นฐาน กล่าวอีกว่า  การจัดสอบนั้น สพฐ. จะกำชับไปยังศูนย์สอบทุกจังหวัดให้จัดเตรียมสถานที่ให้เป็นไปตามมาตรการที่ ศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) และกระทรวงสาธารณสุข (สธ.) กำหนด เพราะจำนวนคนที่สมัครสอบมีค่อนข้างมาก การจัดสอบต้องเป็นไปด้วยความรอบคอบ ส่วนจะปรับรูปแบบการสอบมาสอบผ่านระบบออนไลน์ได้หรือไม่นั้น คงไม่ได้ เพราะระเบียบไม่ได้เปิดช่องไว้ อีกทั้งยังเป็นเรื่องความเชื่อมั่นในระบบการจัดสอบที่ต้องทำให้รัดกุมมากที่สุด